ESEKIELE 42 SSO61SO - Yaba o nntshetsa lebaleng le - Bible Search
ESEKIELE 41 ESEKIELE 43
1Yaba o nntshetsa lebaleng le kantle, ka tsela e lebang ka nqa leboya, mme a nkisa dikamoreng tse mabapa le sebaka se feela, tse pela lerako ka nqa leboya. 2Ka ho ya ka bolelele, ho le tswe tse lekgolo, monyako o le ka nqa leboya, bophara bo le tswe tse mashome a mahlano. 3Mabapa le ditswe tse mashome a mabedi tsa lebala le kahare, le mabapa le mokato wa lebala le kantle, dikgorwana di ne di bapile le dikgorwana, dikamoreng tsa mela e meraro. 4Pela dikamore tseo, ho le sebaka sa ho tsamaya se bophara bo tswe tse leshome; kahare ho na le tsela e setswe se le seng; menyako yona e tadimile ka nqa leboya. 5Dikamore tse moleng o hodimo di ne di patisane, hobane dikgorwana di ne di ja sebaka se seholo sa moaho, ho ena le tsa mola o katlase le tsa o kahare. 6Hobane di fela di ne di etsa mela e meraro, ho se ditshiya tse jwaloka ditshiya tsa mabala; ke ka baka leo ho neng ho kgutshofaditswe dibaka tsa mola o katlase le tsa o kahare, ho tloha fatshe. 7Mme motero o kantle, haufi le dikamore, ho leba ka nqa lebaleng le kantle, pela dikamore, o ne o le bolelele bo tswe tse mashome a mahlano. 8Hobane bolelele ba dikamore tse lebileng ka nqa lebaleng le kantle bo ne bo le tswe tse mashome a mahlano; empa pela tempele, bo ne bo le tswe tse lekgolo. 9Mme ka tlase ho dikamore tseo, kgorwana e ne e le teng eo monyako wa yona o neng o lebile ka nqa botjhabela, ha motho a na a kena teng a etswa lebaleng le kantle.
10Bophareng ba motero wa lebala, ka nqa botjhabela, pela sebaka se feela le pela lerako, dikamore di ne di le teng. 11Ponahalong ya tsona ka nqa ka pele, di ne di tshwana le dikamore tse lebileng ka nqa leboya; bolelele bo ne bo le jwalo le bona bophara, le moo di neng di tswela teng, le dibopeho tsa tsona, le menyako ya tsona. 12Menyako ya dikamore tse lebileng ka nqa borwa e ne e le jwalo, monyako o ne o le teng jwalo qalong ya tsela; mme tsela eo e pela motero e ne e lokela ba kenang ka nqa botjhabela.
13Yaba o re ho nna: Dikamore tse ka nqa leboya, le dikamore tse ka nqa borwa, tse mabapa le sebaka se feela, ke dikamore tse halalelang, moo baprista ba atamelang Jehova ba tla jela dintho tse halalelang teng; ke moo ba tla bea ntho tse halaledisisang, dinyehelo le mahlabelo a sebe, kapa a molato; etswe nqalo eo e le e halalelang. 14Etlare ha baprista ba kena, ba se ke ba tswa sehalalelong ho kena lebaleng le kantle, ba eso ho bee teng diaparo tseo ba etsang tshebeletso ka tsona, hobane ke tse halalelang; ba tla apara meaparo esele, ba ntoo atamela nqalo eo e leng ya setjhaba.
15Eitse hobane a qete ho lekanya ditekanyo tsa ntlo e kahare, a nntsha ka monyako o lebileng ka nqa botjhabela, mme a lekanya lerako le potang kahohle. 16A lekanya lehlakore le ka nqa botjhabela ka thupa ya ho lekanya, e le ditswe tse makgolo a mahlano tsa thupa e lekanyang. 17A ntoo lekanya lerako le ka nqa leboya, le le ditswe tse makgolo a mahlano tsa thupa e lekanyang. 18Yaba o lekanya lerako le ka nqa borwa, le le ditswe tse makgolo a mahlano tsa thupa e lekanyang. 19A ntoo leba ka nqa bophirimela; a lekanya ka thupa e lekanyang sebaka sa ditswe tse makgolo a mahlano tsa thupa. 20A lekanya lerako ka nqa tse nne; e ne e le lerako le potang le bolelele bo tswe tse makgolo a mahlano, le bophara bo tswe tse makgolo a mahlano; lerako leo e le la ho arohanya sehalalelo le se sa halalelang.